als_Latn dik_Latn sag_Latn
Gjendje e rëndë dhe fukarallëk i madh ka zbritur në shumë familje shqiptare në Kosovë. Shumë prej tyre po jetojnë si në mesjetë e jo qe jemi në shekullin e 21. Flejnë dhe jetojnë më zi ndoshta se edhe kafshët, ashtu po i shikojmë storiet përmes emisionit të TV 21’. Edhe unë jam Kosovë’. Tjetër. Kur rreth 70% e të rinjve në Kosovë janë të papunë, kurse 500 mijë qytetarë llogaritet se jetojnë me vetëm 1.72 euro në ditë, ec e mos u largo nga Kosova pa e ditur se çfarë i pret. Çdo ditë mbushën autobusët nga qytetet e ndryshme të Kosovës duke kaluar rrugën e ferrit për të gjetur jetë më të mirë diku në Perëndim. Njerëzit tanë po rrahën në kampet famëkëqija të Hungarisë dhe madje edhe po vdesin ,a ka gjë më tragjike së për këtë shtet. A ka gjë më keq së njerëzit tanë nga pa perspektiva e krijuar nga kjo kastë politike e pa përgjegjshme dhe e pa moralshme po flenë neper stalla dhe ahureve të kafshëve me fëmijët e tyre në Perëndim. Gjendja e rëndë sociale-ekonomike dhe politike me plotë trazira dhe greva anekënd Kosovës, nuk është duke ua prekur ndjenjat pushtetarëve dhe parlamentarëve të cilët janë rehatuar mirë për vete. E kanë dert me e plotësu Qeverinë me njerëz që nuk din as vet çka do të punojnë. Krijohet Qeveri mamute si në Kinën 2 miliardëshe, e jo qe jemi një shtet miniaturë në këtë botë. Kësaj i thonë turp. Me paga të popullit të abuzoni kaq shumë nuk e ka marrë askush më mend. Deri me tash abuzuat dhe bëtë sipas tekeve tuaja, e jo sipas kërkesave te popullit që iu ka zgjedhur. Me mirë do të ishte mos të kishin dalë në asnjë palë zgjedhje për një situatë të tillë të mjerë. Ju kurrë nuk zbritët në popull për t’i dëgjuar hallet dhe problemet e tyre për çka jeni edhe të thirrur. Ju po silleni sikur të ishit mbretër edhe pse takatin e vogël e keni për atë punë. Nuk keni hiç turp pse në këtë gjendje më para të popullit voziteni me xhipa të zi dhe të blinduar. Nuk keni turp pse keni ba vila më të mira se ndoshta edhe të presidentit të Amerikës. Nuk keni turp pse jeni pasuruar pafundësisht dhe tybe e dini as vet sa para keni. Nuk keni aspak turp pse jeni duke luajtur me ndjenjat e topitura te qytetarëve …Dhe grahjani kështu deri sa tu ecë kungulli mbi ujë…Se turpi nuk qelë varrë askend. Sipas të dhënave zyrtare të Ministrisë së Punëve të Brendshme, nga muaji shtator deri në fund të këtij muaji, rreth 40 mijë janë larguar nga vendi. Lufta për pushtet është mbytëse për shtetin më të ri në Evropë dhe për këtë popull, qe ka rënë në këtë gjendje të rënd ekonomike. Na boll e patem armikun shekullor mbi kokë dhe do Ali Shukria të cilët thojshin dhe veprojshin që shqiptarëve duhet me i gjunjëzu me uri duke ua larë koshat e drithit. Pak kush e ka marre me mend se kaq pak punojmë për shtet, dhe kaq shumë punojmë për interesa personale. Pak kush e ka besuar se do të krijohet një situatë e tillë e paperspektivës, kur më të drejtë mendohej se Kosova i ka të gjitha parakushtet të bëhet shtet i zhvilluar dhe demokratik.
Deklarata raciste e Jabllanoviqit dhe Trepça e mbushen kupën, dhe bënë që të fillojë vala e protestave dhe të grevave të ndryshme në mbarë Kosovën. Dy protestat e fundit në Prishtinë më shumë ishin shprehje e pakënaqësive të akumulura që shumë kohë. Protestat e vitit 81 seriozisht luhaten themelet e Jugosllavisë Avnojane ku u brohoritë nga demonstruesit më të drejtë “Trepça punon Beogradi po ndërtohet. Nuk ka nevoje askush të krijon arenë të luftës ne Kosovë, por ka ardhur momenti i fundit që gjendja politike e eskaluar si pasojë e gjendjes ekonomike të rëndë, të shqyrtohet më gjakftohtësinë më të madhe. Askush nuk i jep të drejtë kujt më shumë së tjetrit pa marrë parasysh pozitën që e ka në shoqëri. Të gjithë shqiptarët luftuan historikisht për çështjen madhore kombëtare. Luftuan dhe sakrifikuan shumë që Kosova të bëhet shtet sovran dhe i lirë, e jo që ai të nëpërkëmbët nga kush t’i teket sot. Shteti është i popullit dhe ai është sovrani. Nuk do të duhej të ngrihet dikush mbi te. Kjo do të ishte fatale jo vetëm për Kosovën. Nëse dikush ende mendon se me metoda diktatoriale duhet me vepruar do ti dalë përfundimi shumë i gabuar. Diktatura na la mbrapa si komb me shekuj mbase kombeve të përparuara evropiane. Nuk do do të duhej në asnjë mënyrë të bëhemi gazi i botës, kur e kemi rastin historik që ti bashkojmë trojet etnike, të cilat padrejtësisht u shkëputën nga trungu i lashtë ilirik…
als_Latn als_Latn